KLASA: P-485/22

URBROJ:711-02-01/02-2024-08

Zagreb, 02. veljače 2024.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznice Majde Tafre-Vlahović, OIB:** **………………**, **članice Upravnog vijeća Hrvatske izvještajne novinske agencije (dalje u tekstu: HINA)**, pokrenutom po službenoj dužnosti na radnom sastanku 17. svibnja 2023. g. pod brojem: 711-I-1012-P-485-22/23-02-19 i na radnom sastanku 16. studenog 2023.g. pod brojem: 711-I-2527-P-485-22/23-05-19, na 39. sjednici održanoj 02. veljače 2024.g., donosi sljedeću

**ODLUKU**

1. **Obveznica Majda Tafra-Vlahović, članica Upravnog vijeća HINA-e propustom da do 31. siječnja 2022.g. podnese godišnju imovinsku karticu za 2021.g., te da do 31. siječnja 2023.g. podnese godišnju imovinsku karticu za 2022.g., počinila je povrede članka 10. stavka 4. ZSSI-a.**
2. **Za povrede ZSSI-a iz točke I. izreke, obveznici se izriče opomena.**

Obrazloženje

Povjerenstvo je uvidom u registar imovinskih kartica utvrdilo kako obveznica Majda Tafra-Vlahović nije podnijela imovinske kartice povodom godišnje obveze podnošenja te je na stručnom radnom sastanku dana 17. svibnja 2023.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a u odnosu na nepodnošenje imovinske kartice za 2021.g., a dana 16. studenog 2023.g. utvrdilo je postojanje pretpostavki za pokretanje postupka radi moguće povrede članka 10. stavka 4. ZSSI-a u odnosu na nepodnošenje imovinske kartice za 2022.g.

Povjerenstvo je obavijesti o postojanju pretpostavki pokušalo dostaviti obveznici na adresu njezina prebivališta, međutim, dostavnice su vraćene s napomenom „obaviješten nije podigao pošiljku“, slijedom čega je dostava izvršena na adresu tijela u kojem obveznica obnaša dužnost.

Obveznica se na navedene obavijesti očitovala neposredno prije javne sjednice navodeći da je dana 24. siječnja 2024 obaviještena elektronskom poštom od strane tajnika Povjerenstva, kako će o navedenom predmetu biti donijeta odluka na sjednici 2. veljače 2024. Obveznica ističe kako su kartice za 2021. i za 2022. u međuvremenu podnesene i odobrene te se potvrde o tome nalaze na stranici Povjerenstva. Obveznica navodi kako joj je tajnik Povjerenstva objasnio da činjenica što je u međuvremenu grešku ispravila ne zaustavlja postupak. Nadalje, obveznica navodi kako joj je objašnjeno da joj je Povjerenstvo poslalo dva dopisa o tom predmetu, koji su joj uručeni i kako je imala rok da se na njih očituje, ali da to nije učinila. Obveznica navodi kako je tom prilikom tajniku objasnila da joj navedeni dopisi nisu uručeni. Obveznica ističe kako želi ukazati na tri važna propusta bez namjere da umanji vlastitu odgovornost. Prvenstveno, obveznica ističe kako je propust njezina osobna pogreška odnosno da nije predala kartice misleći da je to dovoljno učiniti samo jednom, međutim, ističe da se, a nakon što je naknadno usmeno upozorena, javila u Povjerenstvo vezano za predmetne imovinske kartice.

Obveznica ističe da je 14. srpnja 2023.g. ponovno izabrana odnosno da joj je u svibnju bio kraj mandata, što nije smatrala relevantnim. Obveznica ističe kako je kartice podnijela naknadno te da su iste odobrene. Nadalje, obveznica ističe da joj nisu uručeni dopisi Povjerenstva budući da ona ne radi u HINA-i te da joj tajnica nikada nije taj dopis dala u ruke već je primila samo jedan dopis od 17. svibnja 2023.g. Obveznica ističe kako joj je tajnica tada rekla da se javi Povjerenstvu te joj je dala skenirani dopis, a budući da je bila na kraju mandata navedeno nije smatrala žurnim te se javila Povjerenstvu nakon što je ponovno izabrana. U odnosu na drugi dopis od 16. studenog, obveznica ističe da isti nije zaprimila već da je dobila obavijest kako je kontaktirana od strane Povjerenstva, na što je svojoj tajnici odgovorila da je već u kontaktu s Povjerenstvom. Treći propust na koji obveznica upozorava je na izraz da „postoje pretpostavke za pokretanje postupka za moguću povredu“. Obveznica ističe kako je školovana, s doktoratom, u statusu redovitog profesora i s filološkim obrazovanjem, te da je za nju jedini način čitanja izraza da postoje pretpostavke upravo to što izraz kaže - da postoje pretpostavke, odnosno da postojanje pretpostavki ne znači djelovanje već znači da postoje pretpostavke za djelovanje. Stoga obveznica ističe kako je krenula rješavati problem kako do djelovanja ne bi došlo, odnosno nije smatrala da je do djelovanja već došlo. Zaključno, obveznica moli da se ova tri elementa uzmu u obzir: njezino nepoznavanje Zakona, pogrešno postupanje tajnice HINA-e prilikom uručivanja i prenošenja informacija te nespretne formulacije Zakona koja pravne laike može dovesti u zabludu. Obveznica također moli da Povjerenstvo uzme u obzir činjenicu da su sve njezine kartice podnesene i odobrene te da je problem riješen.

Povjerenstvo je uvidom u registar obveznika utvrdilo kako je Majda Tafra-Vlahović obnašala dužnost članice Upravnog vijeća HINA-e u mandatu 2019.-2023.g. te da navedenu dužnost ponovno obnaša od 14. srpnja 2023.g.

Kako je ZSSI stupio na snagu 25. prosinca 2021., obveznica je s obzirom na obnašanje dužnosti članice Upravnog vijeća HINA-e i prije stupanja na snagu navedenog Zakona imala obvezu podnositi Povjerenstvu izvješća o imovinskom stanju sukladno odredbama tada važećeg Zakona o sprječavanju sukoba interesa (“Narodne novine”, br. 26/11., 12/12., 126/12., 57/15. i 98/19., dalje u tekstu: ZSSI/11).

Svim obveznicima ZSSI-a, koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest Broj: 711-I-2209-R-269/21-01-18 od 28. prosinca 2021. u kojoj ih se uputilo na obvezu podnošenja godišnje imovinske kartice za 2021. sukladno članku 10. stavku 4. ZSSI-a uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Nadalje, Povjerenstvo je naknadnom provjerom utvrdilo da obveznica, iako je bila u obvezi, nije podnijela niti godišnju imovinsku karticu za 2022.g.

Uvidom u Registar imovinskih krtica Povjerenstvo je utvrdilo da je obveznica uredno podnosila ranije imovinske kartice sve do godišnje imovinske kartice za 2021.g.

Utvrđeno je i da je obveznica naknadno, dana 15. i 16. prosinca 2023.g. podnijela imovinske kartice za 2021.g. i 2022.g.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Slijedom navedenog, a budući da obveznica Majda Tafra-Vlahović nije podnijela imovinsku karticu za 2021.g. do 31. siječnja 2022 g. te da nije podnijela imovinsku karticu za 2022.g. do 31. siječnja 2023.g., ista je počinila povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se protiv obveznice do sada nije vodio postupak pred Povjerenstvom zbog moguće povrede ZSSI-a kao i da je do sada uredno podnosila sve imovinske kartice. Povjerenstvo posebice uzima u obzir i činjenicu da je obveznica naknadno ispunila svoju obvezu odnosno da je u prosincu 2023.g. podnijela obje godišnje imovinske kartice za 2021.g. i 2022.g, što ukazuje na nepostojanje namjere u kršenju odredbi ZSSI-a.

Stoga je Povjerenstvo primjerenim ocijenilo obveznici izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Majda Tafra-Vlahović, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana